Portal: Alternativ behandling

**Ryke Geerd Hamer** (født 17. mai 1935 i Mettmann i Tyskland, død 2. juli 2017 i Sandefjord) var en tysk tidligere lege og straffedømt kvakksalver. Siden sommeren 2007 bodde han i Norge.

Hamers sønn, Dirk Hamer, ble drept av den italienske prinsen Viktor Emanuel av Napoli i 1979. Hamer mente da at sønnens plutselige død ga ham et sjokk som utløste kreft hos ham selv, og ut ifra dette kom han frem til at kreft utelukkende skyldtes følelsesmessige sjokk. Han mistet sin legelisens i 1986, men fortsatte å behandle kreftpasienter etter sin egenutviklede behandlingsmetode *Den germanske nye medisin*. Han ble dømt for kvakksalveri i en rekke europeiske land, og kobles til minst 150 menneskers død, blant disse flere nordmenn. I tillegg kommer dødsfall knyttet til pasienter som har blitt behandlet av personer som har adoptert hans behandlingsregime. Han gikk rettens vei for å få norsk legelisens, men ble avvist av norske myndigheter. Han klaget også flere norske medier inn for PFU, men fikk ikke medhold i sin påstand om brudd på god presseskikk. Han etablerte i 2009 selskapet *Universitet Sandefjord for den Germanske Nye Medisin, Naturlig Kunst og Livsstil Dr. Hamer*. I 2010 ble han politianmeldt etter at han hadde tatt imot tyske kreftpasienter for behandling. Det foreligger arrestordre på Hamer i Tyskland.

Hamer mente at kreft - og alle andre sykdommer - skyldes følelsesmessige sjokk, og at sykdommen best kan helbredes ved psykisk terapi. Han var sterkt kritisk til konvensjonelle behandlingsmåter som kjemoterapi og strålebehandling, og frarådet også bruk av morfin, noe som har medført at mange av hans pasienter har lidd en meget smertefull død. Han forfektet også at konvensjonell kreftbehandling er en konspirasjon konstruert av jødene, frimurerne og Paven mot ikke-jøder som har drept 4 milliarder mennesker. Hamer har på sin side anmeldt den norske stat for daglige drap på over hundre mennesker gjennom konvensjonell kreftbehandling.

Hamer forfektet også at virus ikke finnes, at HIV er en form for allergi, og at befolkningen gjennom vaksinering får implantert en elektronisk chip som gjør at myndighetene kan kontrollere befolkningen og fjernutløse massedødsfall om ønskelig.

Til tross for at det ikke finnes holdbar dokumentasjon på Hamers teorier og nesten alle pasientene dør, fremsetter hans tilhengere stadig påstander om at hans metoder for kreftbehandling har langt høyere overlevelsesgrad enn konvensjonell legebehandling. Hamer og hans støttespillere har ofte henvist til en påstått forskningsrapport fra universitetet i Trnava som bekrefter hans medisinske teorier. Dette til tross for at universitetet ikke har noe medisinsk fakultet. Hamers påstander avvises dessuten av universitetet. Hamer mente i tillegg at hans behandling av kreftpasienter ble studert og verifisert av den belgiske psykologen Marc Fréchet som selv døde av lungekreft i 1997. Hamer hevder at Fréchet ble drept av en overdose morfin i en sammensvergelse for å forhindre at sannheten om Den Germanske Nye Medisin skulle bli spredt.

I Norge har Hamers teorier blitt frontet av blant andre Rune Amundsen som i 2002 ble fratatt autorisasjonen som psykolog og soneterapeut Bjørn Kaupang. Hamers tilhengere i Norge har også blitt beskyldt for å fraråde norske kreftpasienter å motta konvensjonell behandling, men behandlerne har nektet for dette. Den alternative behandleren Dagfrid Kolås mener selv hun er blitt helbredet fra kreft etter å ha valgt bort strålebehandling og cellegift.

Hamers påståtte funn om at følelsesmessige sjokk utløser sykdom har også blitt fanget opp av andre retninger innenfor alternativ behandling.

Metamedisin
-----------

Utdypende artikkel: Metamedisin

På 2000-tallet begynte en gruppe Hamer-tilhengere å kalle sin praksis for metamedisin. Man brukte da teoriene til Hamer om psykologiske sjokk som utløsning for sykdommer, og innlemmet diverse andre alternative behandlingsmetoder for å løse opp i disse traumene, herunder tankefeltterapi og nevrolingvistisk programmering. De fleste av disse er organisert i forbundet *International META-Medicine Association* som sertifiserer behandlere og avholder årlige internasjonale konferanser om metamedisin. Metamedisinerne har mer og mer fjernet Hamers navn fra sin markedsføring.

I 2007 ble en lang rekke amerikanske skuespillere forledet til å tro at de skulle støtte en stiftelse med formål om å bekjempe brystkreft, mens det i realiteten var et PR-stunt iscenesatt av metamedisinere gjennom deres eget initiativ *Heal Breast Cancer Foundation*.

Litteratur
----------

* John Færseth, *KonspiraNorge*, Humanist forlag 2013, ISBN 9788282820394

Referanser
----------

1. ↑   Gemeinsame Normdatei, besøkt 7. mai 2014[Hentet fra Wikidata]
2. ↑   historygreatest.com[Hentet fra Wikidata]
3. ↑  «Hamer ble min søsters død» Dagbladet
4. ↑  Kreftsyk advarer mot healere TV2
5. 1 2  Die Unheiler CORRECT!V
6. ↑  "Wunderheiler" Ryke Geerd Hamer ist tot Der Standard
7. ↑  Enthüllung um Viktor Emanuel von Savoyen Gesteht Prinz auf Video Mord? Express
8. ↑  Biologie Totale and other bastard offspring of Ryke Geerd Hamer’s German New Medicine Science-Based Medicine
9. 1 2  Hevder diabetes-syk fireåring kan ha blitt drept av fjernstyrt «dødschip» Dagbladet
10. ↑  46-åring døde av kreft etter behandlingsnekt TV2
11. ↑  Cure "alternative" per il cancro, tre morti a Torino Rai News
12. ↑  Kvakksalver saksøker staten TV2
13. ↑  PFU-sak 222/10 Arkivert 9. mai 2013 hos Wayback Machine. Pressens Faglige Utvalg
14. ↑  PFU-sak 115/09 Arkivert 9. mai 2013 hos Wayback Machine. Pressens Faglige Utvalg
15. ↑  Nøkkelopplysninger fra Enhetsregisteret Brønnøysundregistrene
16. ↑  Ekslege er rapportert Sandefjords Blad
17. ↑  - Ulovlig kreftbehandling må slås hardt ned på Dagbladet
18. ↑  Wenn Gehirnwäsche im Tod endet Arkivert 20. januar 2016 hos Wayback Machine. Mitteldeutscher Rundfunk
19. ↑  Farlig alternativ medisin Arkivert 2011-09-27, hos Wayback Machine. forskning.no
20. ↑  Kreft og alternative behandlingsmetoder Alternativt Nettverk 2/1998
21. ↑  Kreftpasient ble foreskrevet positive tanker og urter i stedet for medisiner - døde Dagbladet
22. ↑  Jødefiendtlig alternativ medisin i Norge Arkivert 2011-11-19, hos Wayback Machine. forskning.no
23. ↑  Jødefiendtlig medisin-sekt i Norge Dagbladet
24. ↑  Dr. Hamer til Politistasjon Sandefjord[*død lenke*] Germanische Heilkunde
25. ↑  Ryke Geerd Hamer: "HIV ist eine ganz normale Allergie" der Standard
26. ↑  "Wunderheiler" versprach Hilfe - und Susanne starb doch Augsburger Allgemeine
27. ↑  "Neue Germanische Medizin": Es gibt keine Krankheiten, nur seelische Konflikte! Der Standard
28. ↑  Nuova medicina germanica, ecco cos'è la 'cura' di Hamer Today
29. ↑  Dr. Hamer's New Medicine Healing Cancer Naturally
30. ↑  Falsk kreftlege behandler pasienter i Norge Dagbladet
31. ↑  Marc FRECHET Arkivert 10. mai 2013 hos Wayback Machine. Institut Belge de Biologie Totale des Êtres Vivants
32. ↑  Hamer und der Fall Marc Fréchet
33. ↑  Erklært uegnet som psykolog Bergens Tidende
34. ↑  Mener kreftbehandling dreper NRK
35. ↑  – Har aldri frarådet kreftmedisin TV2
36. ↑  Fulgte følelsene i kreftbehandling Aftenposten
37. ↑  What is Bioreprogramming? Isabelle Benarous Bioreprogramming Institute.
38. ↑  Skeptisk til metamedisin TV2
39. ↑  Tilbyr kurs i farlig "medisin" Fri Tanke
40. ↑  About Arkivert 20. mai 2012 hos Wayback Machine. Cellular Wisdom
41. ↑  International META-Medicine Association
42. ↑  Is Dis-ease Really a Mistake? An Introduction to Meta-Medicine Arkivert 21. juli 2016 hos Wayback Machine. Get Coached
43. ↑  The "Iron Rule of Cancer": The dangerous cancer quackery that is the "German New Medicine" Science-Based Medicine
44. ↑  Heal Breast Cancer Awards & Gala 2007 Heal Breast Cancer Foundation

|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NKC **·** BNE
 |